Valke-lid vas vir rooftogtePetrus Doctor Nkosi (53). Foto: Verskaf Die Valke in Mpumalanga het een van sy eie lede in hegtenis geneem in verband met ŉ transito- en bankrooftog. Kapt. Dineo Lucy Sekgotodi, provinsiale woordvoerder van die Valke, het gesê die beampte, AO Petrus Doctor Nkosi (53), is Maandag in hegtenis geneem op aanklagte van sameswering om ŉ transitorooftog te pleeg, gewapende roof, geldwassery, dwarsboming van die gereg en die ongemagtigde gebruik van ŉ ampsvoertuig. “Die beampte het na bewering met ŉ sindikaat saamgesweer wat in 2015 tot ŉ bank- en transitorooftog in Hazyview gelei het. Nagenoeg R1,4 miljoen is tydens die rooftogte gesteel,” het Sekgotodi gesê. “Nadere ondersoek het Nkosi deur geldmarktransaksies met die sindikaat verbind. ŉ Familielid het glo geld namens hom onttrek.” Nkosi het Maandag reeds in die Nelspruit-landdroshof verskyn, waar hy borgtog van R8 000 toegestaan is. Die saak is tot 16 Mei uitgestel vir verdere ondersoek.